b'\n_START_ARTICLE_\nPeter Borisov\n_START_SECTION_\n\xc5\xbdivljenje in delo\n_START_PARAGRAPH_\nKot srednje\xc5\xa1olec se je februarja 1942 vklju\xc4\x8dil v narodnoosvobodilno borbo. Istega leta je bil deportiran v koncentracijsko tabori\xc5\xa1\xc4\x8de Gonars in kasneje v Monigo v bli\xc5\xbeini Travisa. S presledki je bil v okupatorjevih zaporih do osvoboditve 1945. Medicino je \xc5\xa1tudiral na Medicinski fakulteti v Ljubljani. Med \xc5\xa1tudijem ga je ponovno hudo udarila usoda: v letih 1952\xe2\x88\x921954 je bil samo zaradi tega, ker je bil sin ruskih emigrantov zapornik na Golem otoku. Brez\xc4\x8dutni uni\xc4\x8devalni stroj ga ni pogubil in uklonil, ostal je visoko moralen, pogumen in pokon\xc4\x8den. Leta 1954 je diplomiral na ljubljanski Medicinski fakulteti in prav tam 1974 tudi doktoriral. Kot zdravnik splo\xc5\xa1ne medicine je slu\xc5\xbeboval v Ivan\xc4\x8dni Gorici. Leta 1961 se je v Ljubljani specializiral iz ginekologije in porodni\xc5\xa1tva. Kot ginekolog je sprva slu\xc5\xbeboval na kliniki za \xc5\xbeenske bolezni in porodni\xc5\xa1tvo v Ljubljani, na ginekolo\xc5\xa1kih oddelkih v Murski Soboti in v Mariboru. Leta 1962 pa je bil imenovan za vodjo dispanzerja za \xc5\xbeenske Zdravstvenega doma Ljubljana Vi\xc4\x8d. Leta 1974 je dosegel naslov (prvega) doktorja znanosti iz zgodovine medicine z disertacijo "Oris razvoja kirurgije na Slovenskem do za\xc4\x8detka 20. stoletja in njen prispevek k razvoju slovenske znanstvene medicine". Naslednje leto je bil izvoljen za docenta za zgodovino medicine na Medicinski fakulteti v Ljubljani; 1976-1990 pa je bil predstojnik In\xc5\xa1tituta za zgodovino medicine Medicinske fakultete v Ljubljani ter od 1980 izredni in od 1985 redni profesor zgodovino medicine na Medicinski fakulteti v Ljubljani. Objavil je ve\xc4\x8d knjig ter strokovno-znanstvenih \xc4\x8dlankov s podro\xc4\x8dja zgodovine medicine. V sklopu In\xc5\xa1tituta za zgodovino medicine na Medicinski fakulteti v Ljubljani je ustanovil medicinski muzej. Leta 1982 je bil odlikovan z redom dela z zlatim vencem, 1999 pa je prejel priznanje Zdru\xc5\xbeenja ginekologov in porodni\xc4\x8darjev Slovenije.'